### SYDDANSK UNIVERSITET 3. marts 2015

Det humanistiske fakultet GS

Referat af institutledermøde den 27. januar 2015.

Til stede var dekanen, prodekanen, Steffen Nordahl Lund, Jesper Carlsen, Anne Jensen, Per Krogh Hansen, Mads Funding, Lisbeth Broegaard Petersen og Gitta Stærmose.

Dea Becher Sørensen deltog i behandlingen af punkt 2. Klaus Thomsen deltog i behandlingen af punkt 11.

Punkterne behandledes i rækkefølgen: 1,3, 4, 2, 5-6, 11, 7, 8-10, 12-14.

Ad 1. Godkendelse af referat af møde den 27. januar 2015.

Godkendt.

Ad 2. Forskningens døgn.

Dea Becher Sørensen redegjorde for det ændrede koncept for Forskningens Døgn 2015, udfordringer omkring programlægning, ressourcer mm.

Institutlederkredsen stillede en række forslag til aktiviteter, der kan arbejdes videre med. Dea Becher Sørensen tager kontakt til de relevante medarbejdere omkring konceptudvikling.

Ad 3. Orientering om diverse

1. Uddeling af midler fra Forskningsstøtterådet. Dekanen orienterede om rådets uddeling af midler.
2. Samarbejdet med Vestfyns Gymnasium. Dekanen redegjorde for processen og beklagede de vilkår, som medarbejderne har måttet agere ud fra.
3. Det adelige Jomfrukloster. Dekanen orienterede om, at Knowledge Lab er flyttet til Campusvej. Overvejelser om nye ”beboere” på klostret pågår.
4. Efteruddannelse. SDU-E er nedlagt i sin nuværende form.. Institutlederkredsen drøftede efter- og videreuddannelse, den fremtidige håndtering og administration heraf. Emnet tages op til særskilt drøftelse.

Ad 4. Dimensionering – status og konsekvenser.

Institutlederkredsen drøftede processen, status og konsekvenser samt mediemæssig håndtering.

Ad 5. Koncept for studiestart.

Institutlederkredsen drøftede forslag til aflønning af faglige tutorer. Der var enighed om at arbejde for en fælles løsning. Udsendes til skriftlig høring.

Ad 6. Tværgående BA-kurser.

En arbejdsgruppe bestående af prodekanen, Steffen Nordahl Lund, Jesper Carlsen, Anne Jensen, Lisbeth Broegaard Petersen og Lone Granhøj har anbefalet, at der ikke etableres et egentligt tværhumanistisk fagudbud, som der obligatorisk skal vælges fra. Begrundelsen er at der økonomisk set ikke er meget at hente ved at lave tværfaglige valgfagsudbud på bacheloruddannelser blandt andet på grund af at:

* samlæsning på tværs af bacheloruddannelser umuliggør samlæsning mellem de samme kurser og kandidatkurser, samt
* indhug i kernefagligheden set ud fra et kvalitetsperspektiv er sværere at forsvare end tilsvarende på kandidatuddannelsen.

Arbejdsgruppen har anbefalet, at valgfag på BA-niveau styres og begrænses, så der reelt opnås en besparelse i kraft af større holdstørrelser samt at Videnskabsteori 1 (5 ECTS) samlæses på tværs af fakultetet, men ud fra et nyt koncept hvor det skal tilstræbes, at samlæsning af Videnskabsteori 1, i videst mulig udstrækning, tilpasses kernefaglighederne.

Institutlederkredsen drøftede forslaget, antal kurser pr. uddannelse samt min. antal studerende pr. kursus. Der var enighed om, at Uddannelsesrådet arbejder videre med forslaget og operationalisering heraf.

Efter Uddannelsesrådets sagsbehandling, vil institutlederkredsen genoptage sagen.

Ad 7. Erhvervsparathedsfremmende kurser.

Prodekanen orienterede om et af den nedsatte arbejdsgruppe udarbejdet forslag til tværkurser på kandidatuddannelsen.

Institutlederkredsen fandt, at der ligger en udfordring i forslaget, idet det er det samme miljø, der har det faglige ansvar for tre af profilkurserne. Der var enighed om at søge etableret et samarbejde mellem Studienævn for Historie og Studienævn for Kulturformidling om profilkursus i formidling.

De tværfaglige kandidatkurser – profilkurser og kernefagligt relevante tværkurser (KF) – skal fremgå af relevante studieordninger pr. 1. september 2015. I efteråret 2015 udbydes profilkurserne som valgfag for 3. semesterstuderende på gamle studieordninger. Fra efterårssemestret 2016 er profilkurserne obligatoriske for 3. semesterstuderende på de udvalgte uddannelser på Odense campus. KF-kurser udbydes pr. september 2015 og udarbejdes af minimum to uddannelser i fællesskab, fagansvaret er dog placeret i ét studienævn.

Per Krogh Hansen fandt det nødvendigt, at praksisrettede elementer fortsat søges integreret i kursusudbuddet.

Ad 8. Udkast til mail til studienævn om udvikling af aktiverende undervisning på fakultetet.

I forbindelse med etablering af humanioramodellen er der afsat midler i fakultetets pulje under De Studerende i Centrum til udvikling af aktiverende undervisning på fakultetet. Institutlederkredsen drøftede udkastet, der lægger op til 1 SKT frikøb til hvert studienævn til brug for pædagogisk udviklingsarbejde. Institutlederkredsen besluttede i stedet at bevilge et beløb svarende til 1 SKT times frikøb til studienævnene med henblik på udvikling og implementering af aktiverende arbejdsformer i undervisningen. Der er tale om en engangsbevilling i 2015.

Fakultetets lokale pulje til De studerende i centrum udloddes sidste gang i 2015. *Det er efter mødet blevet besluttet, at pengene i puljen for 2015 bruges på a) ovennævnte tiltag til fremme af humanioramodellen b) lønudgifter i forbindelse med ansættelsen af en fuldtidsvejleder på fakultetet som led i implementeringen af universitetets nye vejledningstrategi (udarbejdet i regi af universitetets DSiC projekt) c) samt eventuelle andengangsansøgninger fra fakultetets oprindelige DSiC pulje.*

Ad 9. Strategi – implementering og barrierer.

Dekanen orienterede om SDU’s strategi2020 med 4 temaer (Forskning, Uddannelse, Internationalisering og Samfundsengagement), 2 tværgående indsatsområder i forbindelse med udmøntning af SDU’s strategi. Under det enkelte tværgående indsatsområde er der defineret en række handlinger

Talentudvikling af studerende, forskere og TAP’ere

* Talentudvikling for studerende (handlingsansvarlige dekan Henrik Pedersen/dekan Nikolaj Malchow-Møller)
* Talentrekruttering af forskere (handlingsansvarlig dekan Ole Skøtt)
* Talent- og karrierevejsudvikling for TAP (handlingsansvarlig universitetsdirektør Karen Heebøll)

Internationalisering af uddannelser, forskning og administration

* Internationalisering af uddannelse (handlingsansvarlig dekan Simon Møberg Torp)
* Internationalisering af forskning og administration (handlingsansvarlig institutleder Horst-Günther Rubahn/dekan Henrik Bindslev)

De handlingsansvarlige skal konkretisere opgavens indhold, forventet samlet ressourceforbrug, inkl. eget ressourcebidrag og eventuelt behov for allokering af årsværk.

Der var enighed om så vidt muligt at sikre en koordinering af de forskellige tiltag, der sker inden for det strategiske område, således at der ikke køres dobbelt.

Institutlederkredsen vil på en kommende workshop om strategi drøfte udmøntningen af SDU’s strategi 2020 i fakultetets strategi- og ledelsesgrundlag. Seneste version af 27. januar 2014 –

<http://www.sdu.dk/Om_SDU/Fakulteterne/Humaniora/Politik_strategi/Strategi-+og+ledelsesgrundlag>

Ad 10. Etablering af infrastrukturudvalg på HUM.

Indkaldelse af forslag til forskerinfrastrukturinvesteringer har tydeliggjort et behov for et forum hvor forskere der har interesse i digitale forskningsressourcer kan udveksle informationer og orientere om teknologiske ressourcer, databaser m.m. Der skal være tæt forbindelse med DigHumLab1.0 og 2.0, således fakultetet er klædt på til større ansøgninger om forskningsinfrastruktur.

Det blev besluttet at nedsætte et fakultært infrastrukturudvalg.

Ad 11. Økonomi.

Klaus Thomsen gennemgik det forventede regnskab for 2014 samt beregnings- og tildelingsprincipper for budgettet for 2015 og overslagsårene 2016-2018. Fakultetet har en god og styret økonomi. Ny STÅ-prognose foretages i april, hvor dimensioneringen vil være indregnet. I indtægtsberegningen for overslagsåret 2018 er indregnet en taksameterreduktion på 5.000 kr. pr. studerende.

Der afholdes budget- og lønopfølgningsmøder i april. Der foretages genberegning af STÅ-prognose i april.

Ad 12. Efteruddannelse af arbejdsmiljørepræsentanter.

Punktet tages op senere.

Ad 13. Nyt fra

Anne Jensen orienterede om ´

-Knowledge Lab, kommissorium og rapport om fremtidens K-lab

-Seminar om at være forskningsleder (erfaringsudveksling)

-Strategidrøftelse i de faglige miljøer

-Eksterne forskningsansøgninger

Steffen Nordahl Lund orienterede om

-Profilering af lektorstilling og aktiviteter i øvrigt i Slagelse

-Eksterne forskningsansøgninger

-Som opfølgning på et forskningsprojekt fra 2001 initieret af Danmarks Forskningsråd om karakteristika for 15 dynamiske og innovative forskningsmiljøer er instituttet geninviteret til at deltage i en kortlægning af udviklingen blandt forskningsmiljøerne siden 2001 og undersøgelse af status 2014

Per Krogh Hansen orienterede om

-Dimensionering og campusprofil i Sønderborg

-Medarbejderseminar med temaet employabilitet/erhvervsparathed.

-Entrepreneurskabskursus

-Eksterne forskningsansøgninger

-IT-uddannelser i samarbejde med henholdsvis det tekniske og naturvidenskabelige fakultet. Sidstnævnte er rodfæstet hos Institut for Design og Kommunikation

Jesper Carlsen orienterede om

-Eksterne forskningsansøgninger

-Overvejelser om eventuel flytning af uddannelse til andet fakultet

-PURE-problemstillinger

Mads Funding orienterede om

-Dekanens TAP-arrangement den 4. marts 2015, hvor universitetsdirektør Karen Heebøll vil holde oplæg om de første 100 dage på universitetet. Der er ønske om, at TAP’er ansat ved de respektive institutter/projekter også inviteres til arrangementet. Institutlederne gav deres tilslutning hertil.

-Partshøringsreglerne der også skal tages i anvendelse ved alle typer af stillingsbesættelser, dvs. udvalgsnedsættelse og bedømmelse.

Ad 14. Eventuelt.

Ingen bemærkninger.

Med venlig hilsen

Simon Møberg Torp

dekan